B4-0326/99

Päätöslauselma Euroopan unionin ja Korean demokraattisen kansantasavallan välisistä suhteista

Euroopan parlamentti, joka

- ottaa huomioon 15. toukokuuta 1997 ((EYVL C 167, 2.6.1997, s. 157.)), 23. lokakuuta 1997 ((EYVL C 339, 10.11.1997, s. 153.)) ja 12. maaliskuuta 1998 ((EYVL C 104, 6.4.1998, s. 236.)) antamansa päätöslauselmat Pohjois-Korean elintarvikepulasta,

- ottaa huomioon joulukuussa 1998 Korean demokraattisessa kansantasavallassa vierailleen ad hoc -valtuuskuntansa kertomuksen ((PE 229.331.)),

- ottaa huomioon komission tiedonannon Euroopan unionin politiikasta suhteessa Korean tasavaltaan (KOM(98)0714),

- ottaa huomioon 23. maaliskuuta 1999 antamansa päätöslauselman, joka koskee Euroopan atomienergiayhteisön liittymistä Korean niemimaan energiakehitysjärjestön (KEDO) jäseneksi ((Istunnon pöytäkirja, osa II, kohta 11 a.)),

A. ottaa huomioon, että elintarvikepulan ohella Pohjois-Korea kärsii vakavasta yleisestä talouskriisistä,

B. ottaa huomioon, että Euroopan unioni on toimittanut Pohjois-Koreaan huomattavasti elintarvikeapua,

C. ottaa huomioon, että Euroopan unioni avasi epävirallisen poliittisen vuoropuhelun Pohjois-Korean kanssa joulukuussa 1998;

1. Katsoo, että EU:n on osallistuttava entistä intensiivisemmin Korean niemimaata koskevien asioiden käsittelyyn;

2. Katsoo, että tämä merkitsee sitoutumista suhteiden rakentamiseen Korean tasavallan (Etelä-Korea) kanssa sekä suhteiden luomiseen ja kehittämiseen Pohjois-Korean kanssa, mikä on jo aloitettu troikan ja Pohjois-Korean poliittisella vuoropuhelulla ja komission tiedonannolla Euroopan unionin politiikasta suhteessa Korean tasavaltaan, jossa komissio suhtautuu myönteisesti presidentti Kim Dae-Jungin «auringonpaistepolitiikkaan» ja kehottaa EU:ta edistämään Pohjois-Korean integrointia kansainvälisen yhteisöön;

3. Uskoo, että edellä mainittu prosessi edistäisi liennytystä ja suurempaa avoimuutta ja täydentäisi Yhdysvaltojen vastaavia ponnistuksia ja että sen vuoksi kaikki osapuolet pitäisivät EU:n dynaamista roolia myönteisenä tekijänä;

4. On valmis edistämään rakentavan osallistumisen parlamentaarista ulottuvuutta ja ilmoittaa olevansa valmis vastaanottamaan Pohjois-Korean korkeimman kansankokouksen valtuuskunnan, joka voisi tavata asianmukaisten parlamentin valtuuskuntien edustajia;

5. Kehottaa neuvostoa ja komissiota osana rakentavan osallistumisen prosessia harkitsemaan Pohjois-

Korean ja EU:n yhteystoimiston avaamista Brysselissä, mitä Pohjois-Korea on jo pyytänyt, vastineena periaatepäätökselle, jonka mukaan EU avaa vastaavan toimiston Pjongjangissa;

6. Uskoo, että diplomaattisten suhteiden vahvistaminen olisi EU:n etujen mukaista, koska komission nykyinen edustus kärsii diplomaattisen statuksen puutteesta, ja koska jäsenvaltioista vain Ruotsilla on Pjongjangissa suurlähetystö, jonka yksi osasto huolehtii Saksan eduista Pohjois-Koreassa;

7. Kehottaa tämän vuoksi niitä kymmentä jäsenvaltioita, jotka eivät ole tunnustaneet Pohjois-Koreaa, tarkasti harkitsemaan diplomaattisten suhteiden perustamista; pyytää neuvostoa tutkimaan yhteisen suurlähetystön perustamisen mahdollisuutta, mikä ilmentäisi sekä YUTP:n kehittämistä että resurssien käytön tehokkuutta; pyytää komissiota tutkimaan mahdollisuutta korottaa Pjongjangissa toimivan teknisten asiantuntijoiden ryhmän statuksen toimistoksi tai edustustoksi;

8. Korostaa sitä, että EU:n on jatkettava humanitaarista apua, maatalouden kehittämistä ja annettava myös KEDOn ulkopuolista energia-apua; kehottaa Pohjois-Korean hallitusta tässä suhteessa antamaan komissiolle paremmat seurantamahdollisuudet ja sallimaan yhteydet teknisen alan ministeriöihin sekä antamaan komission käyttöön avustusta koskevia tietoja ja asiakirjoja;

9. Vahvistaa KEDOn suuren merkityksen, koska se toimii Pohjois-Korean energia-alan kehittämisen välineenä ja sen lisäksi avaa järjestelmän ovet ulkomaailmaan, ja korostaa sitä, että KEDOa koskevia sitoumuksia (väliaikaiset energiantoimitukset ja kevytvesireaktoreiden rakentaminen) on ehdottomasti noudatettava;

10. Korostaa sitä, että ydinsulkusopimuksen ja IAEA:n turvallisuusmääräysten noudattaminen kuuluu olennaisena osana luottamusta lisäävään prosessiin ja että niiden noudattaminen edistää Pohjois-Korean integrointia kansainväliseen yhteisöön;

11. Pitää välttämättömänä, että Kumchangrin maanalaisessa laitoksessa ei saa kehittää ydinteknologiaa, ja vaatii Pohjois-Koreaa noudattamaan suurempaa avoimuutta ohjusteknologian kehittämisen osalta;

12. Uskoo, että ihmisoikeudet kuuluvat olennaisena osana EU:n ja Pohjois-Korean vuoropuhelun kehittämiseen;

13. Kehottaa puhemiestään välittämään tämän päätöslauselman neuvostolle, komissiolle, Korean demokraattisen kansantasavallan, Yhdysvaltojen, Korean tasavallan ja Japanin hallituksille sekä KEDOn hallintoneuvostolle.